Lyfstraf-uitspraak ‘is slag vir geloofsvryheid’Argieffoto ter illustrasie. (Foto: Pixabay) Die Konstitusionele Hof se uitspraak rakende lyfstraf in private huishoudings skep ŉ gevaarlike presedent dat die staat gelowiges kan voorskryf oor hoe om skriflesings te verstaan en uit leef, wat in wese hul reg op die vryheid van godsdiens skend. Só het Daniela Ellerbeck, regsverteenwoordiger vir Vryheid tot Godsdiens in Suid-Afrika (FOR SA), Woensdag gesê in reaksie op die hof se bevinding dat lyfstraf in private huishoudings onwettig bly. Maroela Media het vroeër berig die Konstitusionele Hof het in November verlede jaar ŉ aansoek deur FOR SA aangehoor waarin versoek is dat ŉ hooggeregshofuitspraak van 2017 waarin beslis is dat lyfstraf in private huishoudings onwettig is, ter syde gestel word. Die hof het egter vanoggend in ŉ meerderheidsuitspraak bevind aangesien kinders steeds doeltreffend gedissiplineer kan word sonder matige en redelike tugtiging, is daar wel minder beperkende middele om dissipline te bewerkstellig. Die regters het bevind gemenereg-verdediging van redelike en matige tugtiging deur ouers is strydig met die bepalings van die Grondwet. Hoewel FOR SA nog nie die geleentheid gehad het om die uitspraak te bestudeer nie, sê Ellerbeck dit is “ontstellend dat ouers se reg om hul kinders op te voed volgens hul eie oortuigings en wat hulle glo in die beste belang van hul kinders is, nie gehandhaaf is nie”. Ellerbeck sê voorts hoofregter Mogoeng Mogoeng maak nou misdadigers van gelowige ouers wat glo dat die Skrif hulle toelaat, indien nie beveel nie, om hul kinders uit liefde met lyfstraf reg te help indien nodig. “Vir baie mense is daar geen ander keuse as om God eerder as die wet te gehoorsaam nie. Gevolglik sal goeie gelowige ouers, wat net die beste vir hul kinders wil hê, moontlik sien hoe hul gesinne uitmekaarskeur soos wat in ander lande gebeur waar [lyfstraf] verbied is. Dit sal gesinne as die grondslag van ons samelewing vernietig,” glo Ellerbeck. Volgens Ellerbeck is FOR SA ten sterkste gekant teen enige vorm van geweld teen kinders, hoewel daar ŉ duidelike onderskeid getref moet word tussen geweld en mishandeling, en ligte, onskadelike lyfstraf.